ปริญญาตรีแชมป์เตะฝุ่น
อุตฯยานยนต์ฟื้นจ้างงานจ้างงานอุตฯ ชิ้นส่วนยานยนต์ฟื้น 1.2 แสนคน ปริญญาตรีเตะฝุ่นเพิ่มเป็น 1.52 แสนคน
29 มิ.ย. 2555

อุตฯยานยนต์ฟื้นจ้างงานจ้างงานอุตฯ ชิ้นส่วนยานยนต์ฟื้น 1.2 แสนคน ปริญญาตรีเตะฝุ่นเพิ่มเป็น 1.52 แสนคน 
สำนักงานสถิติแห่งชาติ เผย แพร่ผลสำรวจภาวะการทำงานของประชากรเดือน พ.ค. 2555 พบว่ามีผู้ว่างงานทั้งสิ้น 3.59 แสนคน หรือคิดเป็น 0.9% ของผู้อยู่ในวัยกำลังแรงงาน 39.01 ล้านคน โดยคนว่างงานเพิ่มขึ้น 1.55 แสนคน เมื่อเทียบกับช่วงเดียวกันของปีที่แล้ว ซึ่งมีผู้ว่างงาน 2.04 แสนคน หรือ 0.8% 
ทั้งนี้ ผลสำรวจพบตัวเลขน่าสนใจ ว่าในจำนวนผู้ว่างงาน 3.59 แสนคนนั้น เป็นผู้ที่ไม่เคยทำงานมาก่อน 1.57 แสนคน และเมื่อพิจารณาระดับการศึกษา จะพบว่าผู้ว่างงานที่จบการศึกษาในระดับอุดมศึกษา หรือวุฒิปริญญาตรี มีจำนวนมากที่สุด คือ 1.52 แสนคน เทียบกับเดือน พ.ค. 2554 พบว่าจำนวนเพิ่มขึ้น 7.7 หมื่นคน 
ผู้มีงานทำเดือน พ.ค. ที่มีจำนวน 38.27 ล้านคน ประกอบด้วยแรงงานในภาคเกษตรกรรม 14.39 ล้านคน และนอกภาคเกษตรกรรม 23.88 ล้านคน เทียบกับเดือน พ.ค.ปีที่แล้ว พบว่าผู้มีงานทำภาคเกษตรเพิ่มขึ้น 7.6 แสนคน นอกภาคเกษตรลดลง 3.1 แสนคน โดยเฉพาะสาขาก่อสร้างที่ผู้มีงานทำลดลง 2.2 แสนคน 
จำนวนผู้มีงานทำนอกภาคเกษตร สาขาการผลิต มีสัญญาณที่ดีขึ้น โดยผู้มีงานทำในอุตสาหกรรมการผลิตอุปกรณ์ด้านคอมพิวเตอร์ อิเล็ก ทรอนิกส์ และการผลิตยานยนต์เพิ่มขึ้น 1.2 แสนคน 
นายสมมาต ขุนเศษฐ เลขาธิการ สภาอุตสาหกรรมแห่งประเทศไทย (ส.อ.ท.) ระบุว่า สาเหตุที่ผู้จบการศึกษาระดับปริญญาตรีว่างงานเพิ่มขึ้น เป็นเพราะภาคการศึกษาผลิตคนไม่ตรงกับสาขาที่เอกชนต้องการ ซึ่งกระทรวงศึกษาฯ ต้องปรับตัวชี้วัดการศึกษาใหม่ โดยเน้นว่าผู้จบการศึกษาต้องมีงานทำและทำงานได้ 
สำหรับนโยบายเงินปริญญาตรี 1.5 หมื่นบาทนั้น แม้ว่ารัฐบาลจะบังคับให้เอกชนปรับเงินเดือนไม่ได้ แต่ก็ทำให้ต้นทุนเอกชนเพิ่มขึ้นเช่นกัน เพราะสาขาอาชีพที่เอกชนต้องการ เช่น นักบัญชี ต้องปรับเงินเดือนเป็น 1.5 หมื่นบาท ขณะที่สาขาทั่วไปอัตราเงินเดือนยังอยู่ที่ 1.21.3 หมื่นบาทต่อเดือน 
นายอารีพงศ์ ภู่ชอุ่ม ปลัดกระทรวงการคลัง กล่าวว่า มีความ เป็นห่วงสถานการณ์การส่งออกที่อาจจะส่งผลกระทบกับการจ้างงาน โดยเฉพาะกลุ่มที่ต้องจับตาพิเศษ คือ อิเล็กทรอนิกส์และสิ่งทอ เนื่องจากมีการจ้างงานในระดับสูง โดยจับตาบริษัทกว่า 2,100 แห่ง เพื่อไม่ให้มีผลกระทบต่อการจ้างงาน แต่จากตัวเลขการว่างงานที่ได้รับรายงานนั้นถือว่าไม่น่าเป็นห่วง เนื่องจากมีนักศึกษาจบใหม่เข้าสู่ตลาดแรงงานประมาณ 8 หมื่นคน